SKRIFTLIG FORESPØRGSEL E-0122/00

af Alexandros Alavanos (GUE/NGL) til Kommissionen

(27. januar 2000)

Om: Beskyttelse af betegnelsen ouzo i handelsaftalen mellem EU og Sydafrika

Den 1. januar 2000 trådte den nye aftale mellem EU og Sydafrika om lettere adgang til fællesskabsmarkedet for sydafrikanske produkter i kraft; disse produkter omfatter vin og alkoholiske drikke. Aftalen om de alkoholiske drikke omfatter beskyttelse af betegnelserne port og sherry, hvorimod den ikke omfatter nogen tilsvarende form for beskyttelse, hvad angår produktion og afsætning af den græske ouzo, hvis betegnelse er knyttet til et produkt, som udelukkende produceres og har sin oprindelse i Grækenland, samt for den italienske grappa.

Hvorfor har Kommissionen ikke sørget for at beskytte betegnelsen for den traditionelle græske alkoholiske drik ouzo og den italienske grappa? Agter den at gøre det nu?

Svar fra Franz Fischler på Kommissionens vegne

(9. marts 2000)

Kommissionen minder det ærede medlem om, at Rådet i 1989 vedtog Rådets forordning nr. 1576/89 af 29. maj 1989 om fastlæggelse af almindelige regler for definition, betegnelse og præsentation af spiritus(1), hvorefter der gives eneretsbeskyttelse til visse geografiske og traditionelle betegnelser for spiritus, der markedsføres inden for Fællesskabet, herunder Ouzo og Grappa. Betegnelsen Ouzo kan kun anvendes for den aniserede spiritusholdig drik, der fremstilles i Grækenland, og som opfylder særlige kriterier.

Aftalen mellem Fællesskabet og Sydafrika om handel, udvikling og samarbejde, der blev underskrevet den 11. oktober 1999l, indeholder i sit bilag X kun særbestemmelser om beskyttelse af oprindelsesbetegnelserne Porto og Sherry, medens andre betegnelser(2) ikke nævnes. Det fastsættes imidlertid i det nævnte bilag, at der skal føres forhandlinger om en særskilt aftale om vin og spiritus, bl.a. for mere detaljeret at fastlægge de indgåede forpligtelser vedrørende portvin og sherry. Kommissionen har i forbindelse med forhandlingerne om denne aftale, der foregik sideløbende med forhandlingerne om den samlede aftale, ikke givet grund til tvivl om, at den var besluttet på, at beskyttelsen af den græske betegnelse Ouzo, ligesom i øvrigt også de andre traditionelle betegnelser, herunder Grappa, skulle indgå i aftalen. Den sydafrikanske delegation var i lang tid af principielle grunde ikke i stand til at acceptere en sådan eneretsbeskyttelse for traditionelle betegnelser, hvilket forhindrede, at aftalerne om vin og spiritus med Sydafrika blev indgået inden for de oprindeligt fastsatte frister. Det var først medio februar 2000, at den sydafrikanske regering accepterede et forslag fra Fællesskabet, hvorefter Sydafrika efter en overgangsperiode på 5 år accepterer at beskytte betegnelsen Ouzo og de øvrige traditionelle betegnelser for spiritus(3) for så vidt angår fællesskabsprodukter. Fristerne for denne accept fastsættes i særaftalen om spiritus, der skulle være indgået inden 1. juni 2000 og sammen med vinaftalen træde i kraft den 1. september 2000.

I øvrigt henvises det ærede medlem til svaret på skriftlig forespørgsel E-121/00 fra hr. Souladakis(4) om samme emne.

(1) EFT L 160 af 12.6.1989.

(2) EFT L 311 af 4.12.1999.

(3) Grappa, Korn, Kornbrand, Pacharan, Jägertee.

(4) Se side 27.